b'\n_START_ARTICLE_\nDan O\xe2\x80\x99Bannon\n_START_PARAGRAPH_\nDaniel Thomas \xe2\x80\x9dDan\xe2\x80\x9d O\xe2\x80\x99Bannon (30. syyskuuta 1946 \xe2\x80\x93 17. joulukuuta 2009) oli yhdysvaltalainen elokuvak\xc3\xa4sikirjoittaja, ohjaaja ja satunnaisesti n\xc3\xa4yttelij\xc3\xa4, yleens\xc3\xa4 science fiction- ja kauhutuotannoissa.\n_START_SECTION_\nEl\xc3\xa4m\xc3\xa4nvaiheet ja ura\n_START_PARAGRAPH_\nO\xe2\x80\x99Bannon syntyi St. Louisissa Missourissa. Yliopistossa h\xc3\xa4n tapasi John Carpenterin ja yhdess\xc3\xa4 he tekiv\xc3\xa4t 45-minuuttisen lyhytelokuvan Pime\xc3\xa4 t\xc3\xa4hti (1970). Carpenter laajensi sen vain 60\xc2\xa0000 dollarin budjetilla kokopitk\xc3\xa4ksi elokuvaksi, joka julkaistiin 1974. O\xe2\x80\x99Bannon oli mukana valmistuksessa, ja h\xc3\xa4n toimi muun muassa k\xc3\xa4sikirjoittajana, leikkaajana ja erikoisefektien valmistajana sek\xc3\xa4 lis\xc3\xa4ksi n\xc3\xa4ytteli yhden p\xc3\xa4\xc3\xa4roolin (Pinback). Vuonna 1975 Pime\xc3\xa4 t\xc3\xa4hti voitti Golden Scroll -palkinnon parhaista erikoisefekteist\xc3\xa4._NEWLINE_O\xe2\x80\x99Bannon oli mukana tekem\xc3\xa4ss\xc3\xa4 T\xc3\xa4htien sotaa ja my\xc3\xb6s ep\xc3\xa4onnistuneessa Alejandro Jodorowskyn Dyyni-tuotannossa. Yhdess\xc3\xa4 Ronald Shusettin kanssa h\xc3\xa4n kirjoitti alkuper\xc3\xa4isen Alien-k\xc3\xa4sikirjoituksen._NEWLINE_O\xe2\x80\x99Bannon oli tekem\xc3\xa4ss\xc3\xa4 kulttimaineen saanutta animaatioelokuvaa Heavy Metal, josta h\xc3\xa4n kirjoitti kaksi osatarinaa . H\xc3\xa4n kirjoitti k\xc3\xa4sikirjoituksen Tobe Hooperin Tappavaan yhteyteen (Lifeforce (1985)) ja oli mukana Avaruuden pirujen (1953) uudelleenfilmatisoinnissa Vaara vieraalta planeetalta (1986)._NEWLINE_H\xc3\xa4n kirjoitti ja ohjasi kauhukomedian The Return of the Living Dead (1985)._NEWLINE_Yhdess\xc3\xa4 Shusettin kanssa h\xc3\xa4n oli mukana k\xc3\xa4sikirjoittamassa suurmenestykseen noussutta Total Recall \xe2\x80\x93 unohda tai kuole (1990)._NEWLINE_O\xe2\x80\x99Bannon oli naimisissa Diane Louise Lindleyn kanssa vuodesta 1986 kuolemaansa asti. H\xc3\xa4n sairasti Crohnin tautia ja kuoli Los Angelesissa 17 joulukuuta 2009. Heill\xc3\xa4 on yksi poika, Adam.'